**Բեռնարդ Մեյդոֆ** (անգլ.՝ Bernard Lawrence Madoff, ապրիլի 29, 1938(1938-04-29), Քուինս, Նյու Յորք, Նյու Յորք, ԱՄՆ - ապրիլի 14, 2021(2021-04-14), Federal Medical Center, Butner, Durham County, Հյուսիսային Կարոլինա, ԱՄՆ), ամերիկացի գործարար, «NASDAQ» ֆոնդային բորսայի տնօրենների խորհրդի նախկին նախագահ։

1960 թվականին Ուոլ Սթրիթում հիմնել է «Bernard L. Madoff Investment Securities» ՍՊԸ-ն և ղեկավարել այն մինչև 2008 թվականի դեկտեմբերի 11-ը, երբ մեղադրվել է ամենամեծ բուրգի սխեման ստեղծելու մեջ։ 2009 թվականի հունիսի 29-ին Նյու Յորքի դատարանը Բեռնարդ Մեյդոֆֆին դատապարտել է 150 տարվա ազատազրկման` իր խարդախության համար։

Կենսագրություն
--------------

Բեռնարդ Մեյդոֆը ծնվել է 1938 թվականին հրեաների ընտանիքում և 1956 թվականին ավարտել է Նյու Յորքի «*Far Rockaway»* հեղինակավոր դպրոցը, որտեղ չէր համարվում գերազանց սովորող ուսանող։ Նա Լողի սիրահար էր։ 1960 թվականին ավարտել է Նյու Յորքի Հոֆսթրա քոլեջը՝ ստանալով քաղաքագիտության Բակալավրի աստիճան։ Ուսման ընթացքում աշխատել է լողափում` որպես փրկարար և պարտեզի ոռոգման համակարգերի տեղադրող, դրանով կուտակելով 5 հազար դոլար։ Այս գումարով, 1960 թվականին, նա հիմնադրել է իր ընկերությունը` «*Madoff Investment Securities»-ը:*

Տասը տարի անց Բեռնարդն իր բիզնեսում ընդգրկել իր եղբորը՝ Փիթերին, իսկ ավելի ուշ՝ եղբորորդիներին՝ Ռոջերին և Շանուին, և իր երկու որդիներին՝ Մարկին և Էնդրյուին։

Մեյդոֆը մասնակցել է «*NASDAQ»* ամերիկյան ֆոնդային բորսայի ստեղծմանը, որը ներդրողների շահերից ելնելով զբաղվել է արժեթղթերի առք ու վաճառքով։

*«Madoff Investment Securities»-ն* այս բորսայի առևտրի 25 խոշոր մասնակիցներից մեկն էր, որի ստեղծողը կոչվում էր Ուոլ-Սթրիթի աչքի ընկնող գործիչ և բորսայում էլեկտրոնային առևտրի ռահվիրա։ Նա առաջիններից մեկն էր Նյու Յորքում, որն իր ընկերության փաստաթղթաշրջանառությունն ամբողջությամբ համակարգչով իրականացրեց։

Մեյդոֆը ծառայում էր «*NASDAQ»* տնօրենների խորհրդում և նախագահում էր այն 1990-ականների սկզբին։ Բացի այդ, Մեյդոֆն աշխատել է որպես «*Madoff Securities International»* հեջ-ֆոնդի տնօրենների խորհրդի նախագահ, որը հիմնադրվել է 1983 թվականին, որի կենտրոնական կայանը գտնվում է Լոնդոնում։ Նաև 1985 թվականին նա Միջազգային արժեթղթերի մաքրման կոորպորացիայի հիմնադիրներից մեկն էր և տնօրենների խորհրդի անդամ, որը զբաղվում էր ֆինանսական քլիրինգով, ընկերությունների և պետությունների միջև անկանխիկ վճարումներով։

Մեյդոֆը հայտնի էր իր բարեգործական աշխատանքներով։ Երբ 2006 թվականին եղբորորդի Ռոջերը լեյկեմիայից մահացավ, դրանից հետո նա պարբերաբար նվիրատվություններ էր կատարում քաղցկեղի և շաքարախտի բուժման ուղիները հետազոտելու համար։ Կնոջ հետ հիմնադրել է «*Madoff Family Foundation»-ը*, որը միլիոնավոր դոլարներ է նվիրել թատրոններին, թանգարաններին, ուսումնական հաստատություններին և հրեական բարեգործական կազմակերպություններին։ Բացի այդ, Մեյդոֆը Հրեական Յեշիվա համալսարանի բիզնես դպրոցի փաստաբանների խորհրդի գանձապահն էր և Հոֆստրայի համալսարանի փաստաբանների խորհրդի անդամ։ Մեյդոֆը նաև նախընտրական նվիրատվություններ է կատարել ամերիկացի քաղաքական գործիչների համար, որոնք հիմնականում դեմոկրատական կուսակցության անդամներ են։ Մեյդոֆը դահուկավազքի և գոլֆի մի քանի էլիտար ակումբների անդամ էր, ուներ բնակարաններ Մանհեթենում, տներ Պալմ Բիչում և Ֆրանսիայում։ Բահամյան կղզիներում նա ուներ իր սեփական զբոսանավը։

2008-ին նա մեղադրվեց ամենամեծ բուրգի սխեման ստեղծելու մեջ։ 2009-ի հունիսի 29-ին Նյու Յորքի դատարանը Մեյդոֆին դատապարտեց 150 տարվա ազատազրկման իր խարդախության համար։

Բեռնարդ Մեյդոֆի որդիներից մեկին` Մարկ Մեդոֆին, գտել էին կախված վիճակում` 2010 թվականի դեկտեմբերի 11-ին, Նյու Յորքի իր տանը։ Նախնական տվյալներով՝ նա ինքնասպան է եղել։ Մարկը վկա էր իր հոր գործին, բայց նրան մեղադրանք չէր առաջադրվել որպես հանցակից։ 2009-ին նա մեղադրվեց Նյու Յորքում և Կոնեկտիկուտում ընդհանուր առմամբ 66 միլիոն դոլարի չափով շքեղ բնակարանների ապօրինի ձեռքբերման մեջ։

Ծանոթագրություններ
------------------

* Տեսաձայնային նյութեր Վիքիպահեստում

1. 1 2  Encyclopædia Britannica
2. 1 2  Muere en prisión el financiero Bernie Madoff (իսպ.) — Barcelona: La Vanguardia Ediciones, SL, 2021. — ISSN 1133-4835
3. 1 2 3 4  *Sacks E.* Bernie Madoff, mastermind behind largest Ponzi scheme in history, dies at 82 — NBC News, 2021.
4. ↑  Tom Leonard (2008 թ․ դեկտեմբերի 15). «Bernard Madoff: Wall Street's Wizard of Oz» (անգլերեն). The Telegraph. Վերցված է 2017 թ․ հունվարի 20-ին.
5. ↑  Factfile: Bernard Lawrence Madoff. — Businessworld Magazine, 12.12.2008
6. ↑  Alan Feuer, Christine Haughney (2008 թ․ դեկտեմբերի 12). «Standing Accused: A Pillar of Finance and Charity» (անգլերեն). The New York Times. Վերցված է 2017 թ․ հունվարի 20-ին.
7. ↑  Jonathan Spicer (2008 թ․ դեկտեմբերի 12). «NEWSMAKER-Madoff's confounding success finally dissected» (անգլերեն). Reuters. Վերցված է 2017 թ․ հունվարի 20-ին.

Գրականություն
-------------

* *Հարրի Մարկոպոլոս* Բեռնար Մեդոֆի բուրգի սխեման. Հետաքննել պատմության մեջ ամենամեծ խաբեությունը = No One Would Listen: A True Financial Thriller. — М.: «Диалектика», 2012. — 368 с. — ISBN 978-5-8459-1686-0

Արտաքին հղումներ
----------------

* Олег Сулькин (2008 թ․ դեկտեմբերի 22). «Бернард и его Шоу». Итоги, № 52 (654). Արխիվացված է օրիգինալից 2017 թ․ փետրվարի 2-ին. Վերցված է 2017 թ․ հունվարի 20-ին.
* Олег Маслов (2009 թ․ ապրիլի 3). «Бернард Мэдофф и мировой кризис». Независимое аналитическое обозрение. Վերցված է 2017 թ․ հունվարի 20-ին.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | Internet Movie Database · WikiTree |
|  |
| Բառարաններ և հանրագիտարաններ | Բրիտանիկա · Լենտապեդիա · Մեծ կատալոնական · Notable Names Database |
|  |
| 

|  Չափորոշչային վերահսկողություն |
| --- |
|  |
| BIBSYS: 11024397 · BNE: XX5721947 · BNF: 16068972h · GND: 139482709 · GTAA: 212305 · ISNI: 0000000107850831 · LCCN: no2009061262 · NKC: xx0094481 · NLP: a0000002487793 · NTA: 322584426 · SUDOC: 137278209 · VIAF: 86382255 · WorldCat VIAF: 86382255 |

 |

 |